น้ำลายเยอะมีสาเหตุมาจากอะไรคะ เป็นมาประมาณ 2-3 วันแล้วค่ะ
สวัสดีค่ะ อาการมีน้ำลายมาก คือมีปริมาณมากจนไหลย้อยออกมาจากปาก หรือทำให้กลืนได้ลำบากขึ้น ซึ่งอาจเป็นเพียงชั่วคราว เช่น ได้กลิ่นอาหาร นึกถึงอาหารอร่อยหรือของเปรี้ยว หากเป็นต่อเนื่อง อาจมีสาเหตุได้จาก1. เป็นโรคกรดไหลย้อน2. ทานอาหารประเภทแป้งเป็นจำนวนมาก3. มีแผลในปากหรือการอักเสบในช่องปาก มีฝีหนองตามเนื้อเยื่อช่องปากและลำคอ รวมถึงทอนซิลอักเสบ4. กำลังตั้งครรภ์5.การทานยาบางชนิด เช่น clozapine, pilocarpine6. โรคทางระบบประสาทต่างๆ เช่น โรคหลอดเลือดในสมอง โรคพาร์กินสัน โรคกล้ามเนื้ออ่อนแรงเอแอลเอส (ALS) โรคกล้ามเนื้ออ่อนแรง myasthenia gravis เส้นประสาทสมองคู่ที่ 7 เป็นอัมพาต7. ได้รับสารพิษบางอย่าง เช่น ปรอท สารหนู ออร์แกโนฟอสเฟตนอกจากนี้ยังพบได้โรคตับ ตับอ่อนอักเสบ โรควิตกกังวล เป็นต้นแนะนำให้ลองสังเกตว่ามีการใช้ยาอะไรเป็นประจำอยู่หรือไม่ ช่วงที่เป็นได้ทานอาหารประเภทแป้งเยอะไปหรือไม่ ตรวจดูในช่องปากว่ามีแผลหรือการอักเสบในช่องปากหรือไม่ รวมถึงดูว่ามีฟันผุหรือไม่ หรือมีอาการของกรดไหลย้อนอื่นๆ หรือไม่ เช่น แสบร้อนกลางอก คลื่นไส้ มีรสขมหรือเปรี้ยวในปาก เจ็บคอ จุกแน่นท้อง เป็นต้น รวมถึงมีการขาดประจำเดือนหรือไม่